
«Fake» etterord av Donald J. Trump


Forord

I sanntid har vi sett Donald Trump bevege seg fra rollen som styrtrik forretningsmann, playboy og realitystjerne, til posisjonen som verdens mektigste mann. Hvordan kan en slik skikkelse la seg forstå? Spørsmålet som meldte seg for meg, var: Hvordan ville Trump fortone seg sett gjennom fortidens filosofiske blikk. Kunne de klassiske begrepene i politisk filosofi – utviklet for å forstå makt, frihet, autoritet og fellesskap – si oss noe meningsfullt om et politisk fenomen som tilsynelatende lever av å undergrave nettopp slike begreper? Ut fra denne tanken vokste ideen om å skrive en rekke tekster basert på perspektivene til de viktigste politiske filosofene, fra antikken til i dag. Prosjektet har et uunngåelig komisk preg som springer ut av et åpenbart misforhold mellom redskap og tema. Å lese Trump med Platons, Aristoteles’, Hobbes’ eller Kants begreper kan fremstå som en øvelse i overtolkning, nærmest som en form for intellektuell vits. Samtidig er nettopp denne spenningen interessant fordi filosofien settes i arbeid mot et objekt som motsetter seg filosofiens orden. Slik sett blir denne boken ikke bare en undersøkelse av Trump, men også av hva den politiske filosofien kan gjøre – og ikke kan gjøre – når den konfronteres med vår egen tids mest forstyrrende politiske skikkelse.

Jeg forholder meg til politikeren Trump, slik han har utfoldet seg fra og med 16. juni 2015, dagen da han fra talerstolen i Trump Tower i New York annonserte sitt kandidatur til presidentvalget i 2016 med ordene: «I am officially running for President of the United States». Dette markerer ikke bare et formelt startpunkt, men også et retorisk og politisk brudd, der Trump trer inn på den politiske scenen som hovedaktør og ikke lenger som perifer kommentator. Riktignok hadde han også tidligere gjort seg gjeldende i politikkens randsoner, gjennom spredte uttalelser om politiske spørsmål og motstandere, samt angående vurderinger av å stille som presidentkandidat, både for Reformpartiet og Det republikanske partiet. Likevel er det først fra 2015 at Trump fremstår som et sammenhengende politisk fenomen. Privatpersonen Trump interesserer meg i langt mindre grad, selv om han på en måte som er karakteristisk nettopp for ham, stadig undergraver skillet mellom person og embete. Den mer eller mindre kroniske sammenblandingen av egen identitet og presidentrollen er i seg selv et politisk trekk, men jeg analyserer det først og fremst som en del av hans offentlige praksis, ikke som et psykologisk anliggende. Jeg legger derfor til grunn at Trump er «ved sine fulle fem», til tross for en del påstander om kognitive svekkelser som særlig har gjort seg gjeldende i senere år. Analysen forutsetter med andre ord at Trump forstås som en i vid forstand rasjonell politisk aktør. Han fremstår riktignok som mer ekstrem i sin andre periode enn i sin første, men dette representerer snarere en radikalisering enn et brudd. Kontinuiteten i både politikk og retorikk er tydelig, med den viktige forskjellen at de modererende skikkelsene som tidligere omga ham, stort sett er fraværende i dag. På dette grunnlaget undersøker jeg hvordan Trump fremtrer når han vurderes i lys av et bredt spekter av politisk-filosofiske teorier.

Selvsagt vet jeg ikke hvordan disse filosofene faktisk ville ha vurdert Trump dersom de hadde kunnet observere ham i fri dressur. Imidlertid etterlot de seg tekster som gir mer enn rene gjetninger, og som fungerer som intellektuelle retningsangivelser. Analysene mine gjengir ikke nødvendigvis hva jeg selv mener om Trump – det har jeg uansett gitt uttrykk for i en rekke andre sammenhenger – men hva jeg mener de ulike filosofene med rimelighet kunne ha ment, gitt deres begreper, problemstillinger og normative forutsetninger. Resultatene er da heller ikke alltid sammenfallende med mine egne politiske vurderinger. Noen av disse tenkerne uttrykker holdninger jeg i stor grad deler, andre ikke. Jeg deler for eksempel hverken Platons syn på demokratiet, Machiavellis syn på realpolitikk, Marx’ syn på markedsøkonomien eller Schmitts syn på liberalismen, men det er av underordnet betydning i denne sammenhengen. I dette prosjektet har jeg forsøkt å innta rollen som et slags medium for de ulike filosofene, snarere enn som deres dommer eller redaktør. Enkelte kritiske merknader har i imidlertid ikke vært til å unngå, særlig i de tilfellene hvor de selv har gjort seg skyldige i de samme bristene som de ville ha kritisert Trump for. Selvsagt er ikke min anvendelse av filosofene nøytral. Den kan ikke unngå å være farget av mine egne vurderinger av Trump, både i utvalg, vektlegging og fortolkning. En MAGA-tilhenger som iførte seg Hegel- eller Nietzsche-briller, ville utvilsomt ha fremhevet andre trekk ved Trump enn det «min» Hegel og Nietzsche gjør. Likevel har jeg bestrebet meg på at alle analysene skal være solid forankret i de aktuelle tenkernes egne tekster. Uenighet om konklusjonene er uansett ikke bare mulig, men å forvente.

Alle analysene i denne boken kunne uten videre vært utvidet betraktelig. Strengt tatt kunne hver av dem ha blitt en egen bok. I stedet har jeg valgt en annen strategi: å gi et bredt tilfang som spenner fra filosofiens begynnelse og frem til vår egen tid, og fra den ene enden av det politiske spekteret til den andre. Ambisjonen har vært bredde snarere enn uttømmende dybde, oversikt fremfor systematisk fullstendighet. At jeg har begrenset meg til døde filosofer, skyldes en enkel metodisk overveielse: De levende kan selv gi uttrykk for hva de mener. Formålet med boken er todelt. For det første å kaste lys over vår tids mektigste politiske skikkelse ved å betrakte ham fra uventede vinkler. For det andre å gi en konsentrert innføring i sentrale trekk ved en rekke politiske filosofier, ved å knytte dem til ett og samme, høyst aktuelle eksempel. Nettopp fordi alle tekstene forholder seg til det samme objektet, oppstår det også en viss overlapp mellom analysene. Det Platon ser i en skikkelse som Trump, er nokså likt det Aristoteles ser, mens det trer frem en ganske annen figur hos Machiavelli, Kierkegaard eller Beauvoir. De ulike filosofenes «briller» fremhever forskjellige sider ved Trump og trumpismen. Noen er, i min analyse, særlig opptatt av hans «sjel» eller karakter, andre av hans forhold til institusjoner, makt og normer, og de fleste av samspillet mellom disse nivåene. Noen legger hovedvekten på personen Trump, andre på hva fremveksten av en slik politisk skikkelse kan fortelle oss om tiden han virker i. I fravær av et opplagt logisk prinsipp for å organisere disse tekstene, har jeg valgt det enkleste: å ordne dem etter filosofenes fødselsår. De kan derfor leses i hvilken som helst rekkefølge. Selv finner jeg analysene i bokens andre halvdel mest interessante, ikke minst fordi variasjonen der er større, men andre vil kanskje få mest ut av tekstene fra antikken eller middelalderen. De ulike analysene har litt varierende vanskelighetsgrad fordi noen filosofer er mindre tilgjengelig enn andre. Uansett har jeg forsøkt å gjøre alt stoffet tilgjengelig for en «vanlig» leser uten spesielle forkunnskaper i filosofi. Min eneste anbefaling er derfor denne: Begynn med den tenkeren du er mest nysgjerrig på.

Når jeg skriver dette, har Trump nettopp holdt en tale til nasjonen der han oppsummerer sitt første år i sin andre presidentperiode. I tråd med sitt etablerte retoriske mønster fremstiller han året som en ubrutt rekke av seire, som en bekreftelse på egen handlekraft og politisk dømmekraft. Denne selvfremstillingen står imidlertid i et stadig tydeligere misforhold til hvordan situasjonen oppfattes av et økende antall amerikanske velgere. Målinger antyder ikke bare synkende oppslutning, men også en gryende tretthet, selv blant velgergrupper som tidligere har vært lojale. Samtidig synes hans grep om det republikanske partiet å være merkbart svakere enn før, preget av større intern motstand, mer åpen rivalisering og en mindre entydig lojalitet til personen Trump. Det er derfor nærliggende å stille spørsmålet om vi allerede har passert det punktet der hans politiske og symbolske makt var på sitt mest konsentrerte.

Dette endrer likevel ikke det mer grunnleggende faktum at Trump fortsatt er den politikeren som mer enn noen annen har satt sitt preg på verdenspolitikken i nyere tid. Hans presidentskap har ikke bare vært preget av konkrete politiske beslutninger, men av et brudd med etablerte normer for diplomatisk samhandling, institusjonell lojalitet og politisk ansvarlighet. På denne måten har han bidratt til å forskyve rammene for hva som oppfattes som politisk mulig, både i USA og internasjonalt. De geopolitiske konsekvensene av denne forskyvningen vil gjøre seg gjeldende langt utover Trumps egen tid i presidentembetet. Allianser er blitt svekket, internasjonale institusjoner utfordret og tilliten til forpliktende samarbeid er redusert. Slike endringer lar seg ikke uten videre reversere ved et skifte av politisk lederskap. De setter spor i politiske kulturer, i strategiske vurderinger og i andre staters forventninger til amerikansk utenrikspolitikk. Når Trump forlater den politiske scenen, vil ikke det politiske landskapet automatisk vende tilbake til en tidligere normaltilstand. MAGA-bevegelsen vil bestå også etter at dens gallionsfigur er borte. Riktignok vil bevegelsen da mangle den personen som i kraft av sin karisma og polariserende tilstedeværelse har holdt den samlet, men de holdningene, forestillingene og følelsene som har gitt den kraft, vil fortsatt være virksomme. I denne forstand legemliggjør Trump dypere politiske og kulturelle spenninger som vil prege amerikansk og global politikk i lang tid fremover.

Nettopp derfor er det også meningsfullt å foreta filosofiske analyser av Trump og MAGA. Fenomenet lar seg ikke fullt ut forstå gjennom enkelthendelser, taktiske vurderinger eller personpsykologiske forklaringer. Det reiser grunnleggende spørsmål om autoritet, lojalitet, sannhet, frihet, institusjoner og politisk rasjonalitet – spørsmål som filosofien har utviklet begreper og teorier for å belyse. En filosofisk tilnærming kan bidra til å løfte analysen utover den daglige nyhetsstrømmen og gi et mer overordnet perspektiv på hvilke normer som er blitt utfordret, hvilke begreper som er blitt forskjøvet og hvilke former for politisk subjektivitet som har fått fotfeste. Slik kan filosofiske analyser ikke bare fungere som kritikk, men også som et forsøk på å forstå hva slags politisk fenomen Trump og MAGA representerer, og hvorfor dette fenomenet har vist seg så motstandsdyktig mot både fakta, institusjonelle motkrefter og moralske appeller.

Enten man forholder seg positivt eller negativt til Trump, burde det være mulig å enes om én ting: Maken til president har vi aldri tidligere sett! Han er en verdenshistorisk skikkelse. Nettopp derfor vil han også bli et tema for fremtidens filosofer, lenge etter at han selv er borte, i deres forsøk på å forstå hvordan politiske institusjoner bør organiseres, og hvilke egenskaper en politisk leder bør – og ikke bør – besitte. I denne boken er det imidlertid fortidens filosofer som får ordet. Det ville være en overdrivelse å hevde at Trump kommer særlig heldig ut av disse møtene. De filosofiske perspektivene kaster riktignok lys over ham fra svært ulike vinkler, men «ros» er gjennomgående en knapp ressurs. Ikke engang sett fra maktteoretikeren Machiavellis ståsted er det mye å hente, all den tid han snarere ville ha vurdert Trump mer som en mangelfull politisk håndverker enn som en effektiv maktstrateg. Dermed blir Trump, også hos den mest desillusjonerte realisten blant de klassiske politiske tenkerne, mindre et forbilde enn et problem – og nettopp som problem er det at Donald Trump er filosofisk interessant.

Til slutt har jeg som en spøk latt Trump selv få komme til orde i et imaginært etterord, forsøksvis forfattet i hans egen stil. Slik jeg gjennom boken har forsøkt å være et «medium» for filosofenes kritikk av Trump, snur jeg her på det for å være et medium for Trumps kritikk av filosofene. Det kommer neppe som noen overraskelse at han slett ikke er imponert over hva de kan varte opp med.


Platon: Sjelens uorden

Platons (ca. 427–347 fvt.) sentrale tanke er at både individet og staten må være ordnet i samsvar med fornuftens hierarki: Sjelen må styres av fornuft, ikke av begjær eller sinne. Rettferdighet er harmoni, urettferdighet er indre konflikt. Trumps politiske prosjekt og personlighet utgjør i denne sammenheng et illustrativt motbilde. Han representerer, i Platons forstand, sjelens og statens uorden: et menneske og et styresett hvor begjæret har tatt makten fra fornuften. Der Platon søker den rettferdige orden, uttrykker trumpismens verden den uordnede sjel som politisk form: et samfunn styrt av appetitt, narsissisme og forakt for kunnskap.

I hovedverket Staten utvikler Platon en parallell mellom individet og staten. Både individet og staten består av tre deler: (1) fornuften, som søker sannhet og visdom, (2) viljen eller motet, som støtter fornuften i å opprettholde orden, (3) begjæret eller appetitten, som søker nytelse og eiendom. Rettferdighet oppstår når disse delene samarbeider under fornuftens ledelse. Urettferdighet oppstår når begjæret overtar styringen. På samfunnsnivå betyr dette at borgere, institusjoner og herskere må utføre sine roller under fornuftens ledelse. Når begjæret tar kontrollen, bryter både sjelen og staten sammen. Trump representerer, i lys av dette, uorden i sjelen. Hans politikk og retorikk styres ikke av fornuftens avveining, men av begjærets impuls. Hans livsprosjekt – basert på rikdom, dominans og beundring – er et uttrykk for den appetittstyrte sjelen Platon advarer mot. Trumpismen er derfor mer enn en politisk bevegelse – det er en form for sjelelig tilstand som har blitt sosialt og institusjonelt forsterket. Embetet reduseres til selvforlengelse, og staten blir et speil for lederen.

I bok IX av Staten analyserer Platon det han kaller den tyranniske mennesketypen, som lar sine lidenskaper dominere alt og ender opp med å bli en slave av dem. En slik persons liv vil være karakterisert av frykt og mistillit, men selv vil han tro at han lever et fritt liv. Trump fremstiller seg som frihetens forkjemper, men hans frihet er ikke basert på fornuft. Snarere er det en misforstått frihet til å utagere uten hemninger. Platon påpeker at den tyranniske sjelen til slutt blir den minst frie av alle: fanget av sin egen lyst og frykt. Tyrannen hersker over andre, men han er ute av stand til å herske over seg selv, og lever derfor ifølge Platon det mest ulykkelige av alle liv. Det politiske tyranniet er en gjenspeiling av det det tyranniet som herjer i herskerens sjel.

En sann politisk leder må for Platon evne å la fornuften kontrollere lidenskapene, og i forlengelsen av det å søke sannhet fremfor makt. Trumps handlinger er styrt av personlig vinning, ikke av sann erkjennelse. I Gorgias kritiserer Platon retorikken for å ville behage fremfor å forbedre, og for ikke å skille mellom subjektiv overbevisning og sann innsikt. Trumps politiske retorikk er et moderne uttrykk for en slik praksis, der den baserer seg på gjentakelser, overdrivelser og emosjonell mobilisering snarere enn på argumentasjon. Platon advarer mot samfunn der sannheten mister verdi: Da vil retorikken herske i staten, og folket vil elske den som lyver best.

For Platon er kunnskap det høyeste gode. Uvitenhet er en moralsk defekt, fordi den stenger mennesket ute fra deltakelse i det sanne. Trumps manglende innsikt i sin egen tilkortkommenhet som forvalter av kunnskap, noe som ikke minst kommer til uttrykk i hans gjentatte påstander om alltid å vite mest om ethvert tema, er ikke bare intellektuelt latterlig, men moralsk farlig. Platons ideal, filosofkongen, vet at han ikke vet, mens tyrannen tror han vet alt. Den første søker lærdom mens den andre forakter den. Trumps angrep på kunnskapsinstitusjoner utgjør et brudd med sjelens naturlige streben etter sannhet.

I bok VIII av Staten analyserer Platon hvordan gode styreformer gradvis kan degenerere. Fra å være et aristokrati hvor de beste styrer i henhold til fornuften, går staten over til å bli et timokrati, hvor de modige styrer ut fra ære. Det utvikler seg igjen til et oligarki, hvor de rike styrer ut fra eiendom, som igjen går over i et demokrati hvor alle styrer etter lyst, og til slutt ender vi opp i tyranniet hvor én person styrer hele staten ut fra sitt begjær. Platons poeng er ikke å si at dette er en utvikling alle stater gjennomgår: Det er ikke en historisk teori om staters utvikling, men en moralsk diagnose. Hver form representerer et lavere nivå av sjelens orden. Når demokratiet gir frie tøyler til lidenskapene, baner det ifølge Platon veien for tyrannen. Trumps USA blir en illustrasjon av dette forløpet. Et samfunn som hyller individuell frihet uten moralsk mål, forvandler frihet til vilkårlighet. Tyrannen trer da frem som den som lover å skape orden i kaoset, men som i realiteten er den fremste legemliggjørelsen av selve kaoset. Fordi folket brytes ned av den uordenen som hersker i det tøylesløse demokratiet, vender det seg til den som fremstår som en «sterk mann» som kan handle uten hemninger. Tyrannen er slik sett et barn av et demokrati som uvegerlig havner på ville veier.

Den tyranniske personligheten er, sier Platon, «sønn av den demokratiske mann», et produkt av et samfunn der alt er tillatt og ingen grenser finnes. Tyrannen er dermed både en konsekvens av og en reaksjon mot et misforstått frihetsideal. Han lover orden, men fremmer i stedet frykt og underkastelse. I denne forstand kan Trump tolkes som et symptom på demokratiets egen forvitring. Hans makt vokste ut av misnøye, polarisering og mistillit til institusjonene, som nettopp var de forholdene Platon hevdet ga grobunn for tyranni. Når den demokratiske borgeren føler seg overlatt til kaos, søker han den som lover kontroll. Platon beskriver hvordan folket i en frihetsrus setter sin lit til én mann som i neste omgang vil kreve alles underkastelse under sin egen vilje.

Tyrannen drives ifølge Platon av umettelig begjær. Han søker beundring og frykter forakt. Han har ingen respekt for lov og orden, men krever blind lojalitet. Dessuten er han ute av stand til å ha genuine vennskap, fordi alt og alle må tjene ham selv. Platon skriver derfor at tyrannen omgis av mennesker som ustanselig smigrer ham, og han tåler ikke å være alene, men samtidig er han fylt av mistro til alle andre. Det er en ensom skikkelse. Trump er en manifestasjon av den sjelstilstanden Platon beskrev for 2400 år siden: en mann styrt av lyst og frykt, og som forveksler sin begjærsstyrte avhengighet med frihet. I Staten avslutter Platon sin analyse med et paradoks: Tyrannen, som tilsynelatende har all makt, er i virkeligheten den mest ufrie. Han er slave av sine drifter og omgitt av frykt. Den rettferdige, som underordner seg fornuften, er derimot fri. Forestillingen om at frihet realiseres gjennom den sterke lederen, snur Platons frihetsbegrep på hodet. For Platon er frihet ikke fravær av begrensninger, men evnen til å styre seg selv gjennom fornuft. Når en leder, og dermed et folk, forveksler frihet med grenseløs selvhevdelse, blir resultatet indre slaveri. Tyrannen blir symbolet på dette: Han som tilsynelatende styrer alle, men som ikke evner å styre seg selv.

I Staten tegner Platon et bilde av hva han oppfatter som det perfekte styre: et samfunn der de som vet mest om det gode, også styrer. Disse er filosofkongene: Herskere som ikke søker makt for egen del, men som på grunn av sin innsikt i sannhet, rettferdighet og orden må lede for helhetens skyld, for fellesskapet. Filosofkongen er derfor et menneske som ikke ønsker å styre, men som gjør det fordi fornuften krever det. Maktutøvelse blir et kall snarere enn et privilegium. Den sanne hersker blir leder fordi han ikke drives av begjær etter status eller ære, men av nødvendighet.

Trump blir en levende parodi på filosofkongen. Hans fremstilling av seg selv som «den eneste som kan fikse systemet», hans iscenesettelse av sin styrke og dominans, og ikke minst hans vedvarende selvpromotering vitner om en dyp identifikasjon mellom personlig makt og statens velvære. Der filosofkongen styrer for fellesskapets skyld, styrer Trump for å bekrefte seg selv. Trumps forakt for refleksjon, kompleksitet og faglig innsikt understreker parodien. Når kunnskap mistenkeliggjøres og fornuften fortrenges, vender samfunnet tilbake til hulens mørke. Platon ville betraktet dagens politiske kultur som en mørk hule: et sted der skygger (bilder, slagord, memer) tas for virkelighet, og hvor menneskene vender seg bort fra sannhetens lys fordi det gjør vondt å se.

Trump er ikke en som viser folk utgangen fra hulen slik at de kan se klart i dagslyset, men snarere den som selger billetter til skyggeteateret. Filosofens oppgave, hevdet Platon, er å vende blikket mot solen, selv om øynene svir. Trumpismens oppgave er å holde borgerne i hulen, distrahert av skygger. For den tyranniske sjel finnes bare én vei til frelse: å vende seg mot fornuften. Problemet er at det krever innsikt i egen uvitenhet. En slik innsikt er Trump blottet for. Som Platon påpeker, er ingen mer håpløst fanget i sin uvitenhet enn den som tror at han vet alt.

I Platons senere dialog Lovene innser han at idealet om den perfekte filosofkongen er uoppnåelig. Et virkelig samfunn må styres av lover, ikke av enkeltpersoners dyd. Dermed markerer Lovene en overgang fra den personbaserte makten til den lovstyrte staten. Han erkjenner at en ekte filosofkonge er et sjeldent fenomen, og at selv den klokeste kan fristes til maktmisbruk. Loven blir derfor den «nest beste» løsningen. Det utgjør et rasjonelt rammeverk for både hersker og borger. Den moderne rettsstaten bygger på dette prinsippet. Institusjonene skal være sterkere enn individet, og makten skal balanseres og kontrolleres. Trump har gjentatte ganger utfordret denne balansen. Hans forsøk på å påvirke rettsvesen, undergrave etterretnings- og kontrollorganer, og mistenkeliggjøre valgprosessen, representerer en bevegelse bort fra lovstyring. Det er ikke nødvendigvis tyranni i formell forstand, men sammenfaller med tyrannens ønske om å stå over loven. For Platon er det nettopp loven som beskytter mot herskerens indre uorden. Loven er en offentlig manifestasjon av fornuften.

Bare loven kan holde begjæret i sjakk, fordi loven alene representerer en orden som står over individuelle viljer og begjær. Den er ikke først og fremst et instrument for maktutøvelse, men et rasjonelt prinsipp som disiplinerer både herskeren og borgerne. Den knytter makt til fornuft og gjør frihet mulig ved å begrense vilkårlighet. Når lovens autoritet svekkes, når institusjoner fremstilles som illegitime, og når sannhet reduseres til et spørsmål om perspektiv eller lojalitet, oppstår et politisk vakuum der begjæret igjen kan tre frem som styrende kraft. Når begjæret ikke lenger reguleres av lov og fornuft, konsentreres makten hos én figur som gir begjæret politisk form. Den tyranniske herskeren legitimerer seg ikke gjennom lovens upersonlige autoritet, men gjennom direkte appell til folkets lidenskaper. Trumps bevisste bruk av lojalitetstester, hans systematiske angrep på «fiendtlige» medier og hans mobilisering av «folket» mot rettslige og administrative institusjoner kan i et slikt perspektiv forstås som symptomer på en regressiv politisk dynamikk. Det dreier seg ikke bare om brudd på normer, men om et strukturelt skifte bort fra lovens forrang og tilbake mot en politisk orden der vilje og begjær overtar den rollen fornuften tidligere hadde.

Der Platon drømte om den vise filosofkongen, er Trump hans karikerte motstykke: ikke den som kjenner sannheten, men den som gjør krav på å eie den. Trump fremstiller seg selv som den sterke, klarsynte leder som alene kan skape orden, men for Platon er det nettopp slik tyrannen oppstår. Han hevder å være den eneste som kan redde staten. Hans selvsikkerhet maskerer usikkerhet, og styrken bygger på frykt. I stedet for å være fornuftens beskytter blir han begjærets representant. På denne måten synliggjør Trump ufrivillig Platons politiske psykologi: Han viser hvordan demokratiske samfunn kan forføres av skikkelser som lover orden gjennom vilje, ikke gjennom lov. Filosofkongen styrer fordi han kjenner det gode mens den tyranniske lederen styrer fordi han hevder å være det gode.

Et særtrekk ved Trumps politiske persona er hans konsekvente selvfremstilling som den som vet mest og best om alt: et allvitende og ufeilbarlig sentrum for kunnskap og dømmekraft. Han hevder å forstå militær taktikk bedre enn generalene, økonomi bedre enn økonomene, klima bedre enn forskerne og rettferdighet bedre enn dommerne. Denne selvfremstillingen går langt utover vanlig politisk selvtillit, og nærmer seg et krav om et erkjennelsesmessig monopol. All ekspertise underordnes Trumps egen intuisjon, og hans subjektive fornemmelser stilles over enhver objektiv vurdering. Dette utgjør en radikal forvrengning av den filosofiske sjelens holdning til viten: Mens filosofen søker sannhet og erkjenner sin egen begrensning – «jeg vet at jeg intet vet» – fornekter den tyranniske personligheten sin uvitenhet og gjør sin egen mening til målestokk for virkeligheten.

Trump erstatter kunnskap med lojalitet. Den som sier seg uenig med ham, blir uten videre diskreditert, mens den som bekrefter hans påstander, blir «klok». Han bruker språket som et våpen for å forme virkeligheten etter sin egen vilje. Han oppløser skillet mellom sannhet og løgn, og erstatter logos med patos. For Platon er dette det første tegn på politisk forfall. Når språket mister sin forbindelse til sannheten, kan rettferdigheten heller ikke opprettholdes. Trumps ubegrensede tiltro til egen innsikt opphever skillet mellom å vite og å mene. Dermed fremstår han som det platonske motstykket til filosofkongen: ikke den som søker sannhet gjennom refleksjon, men den som erklærer seg som sannhetens kilde. Platon gir oss ikke bare et teoretisk rammeverk for å forstå Trump, men et moralsk speil: Ethvert samfunn som verdsetter makt over sannhet, er på vei mot tyranniets mørke hule.

